b'\n_START_ARTICLE_\nGuttehirden\n_START_PARAGRAPH_\nGuttehirden var underorganisasjon innen NS Ungdomsfylking (NSUF), ungdomsorganisasjonen til det norske fascistpartiet Nasjonal Samling (NS). Guttehirden var hird-organisasjonen for gutter mellom 10 og 14 \xc3\xa5r, dannet etter m\xc3\xb8nster fra Hitlerjugend i det nazistiske Tyskland der tilsvarende aldergrupper var organisert i Jungvolk. Unghirden var for unge gutter og menn mellom 14 og 18 \xc3\xa5r.\n_START_SECTION_\nHistorie\n_START_PARAGRAPH_\nNavnet \xc2\xabhird\xc2\xbb var inspirert fra norr\xc3\xb8n tid. Hird og hirdmenn var krigsmennene til en h\xc3\xb8vding, stormann eller konge. NS Ungdomsfylking (NSUF) var en organisasjon for ungdommer generelt. Etter hvert ble det opprettet ulike underorganisasjoner, og fra om lag 1940 av ble det organisert jente- og guttehird. Hirden var organisert milit\xc3\xa6rt, og medlemmene bar uniform, men var ubev\xc3\xa6pnet. \xc3\x98verste leder for NSUF var ungdomsf\xc3\xb8rer og minister Axel Stang. NSUFs underavdelinger var som Hirden inndelt i lag, tropp, sveit, fylking og regiment._NEWLINE_For \xc3\xa5 bli medlem av Hirden m\xc3\xa5tte en sverge f\xc3\xb8lgende ed:\xc2\xabJeg sverger deg Vidkun Quisling som \xc3\xb8verste hirdsjef og F\xc3\xb8rer for det norske folk \xc3\xa5 v\xc3\xa6re tro og tapper, lover deg lydighet inntil d\xc3\xb8den, s\xc3\xa5 sant hjelpe meg Gud.\xc2\xbb_NEWLINE_Flere ble i landssvikoppgj\xc3\xb8ret etter andre verdenskrig d\xc3\xb8mt for blant annet \xc3\xa5 ha v\xc3\xa6rt medlem i guttehirden.'